Document ID: 32007R1037

UREDBA KOMISIJE (ES) št. 1037/2007
z dne 29. avgusta 2007
o začasni ustavitvi vnosa osebkov nekaterih prosto živečih živalskih in rastlinskih vrst v Skupnost
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi (1) in zlasti člena 19(2) Uredbe,
po posvetovanju s Skupino za strokovno presojo,
ob upoštevanju naslednjega:
(1)
Člen 4(6) Uredbe (ES) št. 338/97 določa, da lahko Komisija določi omejitve za vnos nekaterih vrst v Skupnost v skladu s pogoji iz točk (a) do (d) Uredbe. Poleg tega so bili določeni izvedbeni ukrepi za takšne omejitve z Uredbo Komisije (ES) št. 865/2006 z dne 4. maja 2006 o določitvi podrobnih pravil za izvajanje Uredbe Sveta (ES) št. 338/97 o varstvu prosto živečih živalskih in rastlinskih vrst z zakonsko ureditvijo trgovine z njimi (2).
(2)
Seznam vrst, katerih vnos v Skupnost je začasno ustavljen, je bil določen z Uredbo Komisije (ES) št. 349/2003 z dne 25. februarja 2003 o začasni ustavitvi vnosa osebkov nekaterih prosto živečih živalskih in rastlinskih vrst v Skupnost (3).
(3)
Širitev Evropske unije na 27 držav članic z dne 1. januarja 2007 zahteva, da je treba črtati z navedenega seznama vse obstoječe začasne ustavitve vnosa za vrste s poreklom iz novih držav članic.
(4)
Na podlagi najnovejših podatkov je Skupina za strokovno presojo sklenila, da bo ohranitveno stanje nekaterih vrst iz prilog A in B k Uredbi (ES) št. 338/97 resno ogroženo, če se njihovega vnosa v Skupnost iz nekaterih držav porekla začasno ne ustavi. Vrste, katerih vnos je zato treba začasno ustaviti: Capra falconeri iz Uzbekistana (lovske trofeje); Manis temminckii iz Demokratične republike Kongo; Hieraaetus ayresii, Polemaetus bellicosus, Sagittarius serpentarius, Poicephalus gulielmi, Glaucidium perlatum, Scotopelia bouvieri in Chamaeleo montium iz Kameruna; Torgos tracheliotus iz Kameruna in Sudana; Coracopsis vasa z Madagaskarja; Otus leucotis iz Gvineje; Geochelone sulcata iz Toga (osebki iz farmske gojitve); Pelochelys cantorii, Hippocampus barbouri, H. comes, H. histrix in H. spinosissimus iz Indonezije; Strombus gigas iz Grenade; Agaricia agaricites iz Haitija; Platygyra sinensis iz Tonge; Dendrobium bellatulum, D. wardianum in Phalaenopsis parishii iz Vietnama.
(5)
Skupina za strokovno presojo je na podlagi najnovejših razpoložljivih podatkov tudi sklenila, da začasna ustavitev vnosa naslednjih vrst v Skupnost ni več potrebna: Kinixys erosa iz Toga; Phelsuma minuthi in Furcifer pardalis (osebki iz farmske gojitve) z Madagaskarja; Chamaeleo gracilis (osebki iz farmske gojitve z dolžino telesa od konice gobca do analne odprtine manj kot 8 cm), Chamaeleo senegalensis (osebki iz farmske gojitve z dolžino telesa od konice gobca do analne odprtine manj kot 6 cm) in Varanus exanthematicus (osebki iz farmske gojitve, ki merijo v dolžino manj kot 35 cm) iz Toga; Strombus gigas iz Antigve in Barbude, Barbadosa, Dominike, Trinidada in Tobaga; Galanthus nivalis iz Bolgarije; Pericopsis elata iz Centralnoafriške republike in republike Kongo; Ophrys insectifera, O. sphegodes, Orchis papilionacea in O. simia iz Romunije.
(6)
Posvetovanja so bila opravljena z vsemi državami porekla teh vrst, ki jih zadevajo nove omejitve za vnos v Skupnost v skladu s to uredbo.
(7)
Seznam vrst, katerih vnos v Skupnost je začasno ustavljen, je zato treba spremeniti. Zaradi številnih prejšnjih sprememb je treba Uredbo (ES) št. 349/2003 zaradi jasnosti nadomestiti.
(8)
Ukrepi, predvideni s to uredbo, so v skladu z mnenjem Odbora za trgovino s prosto živečimi živalskimi in rastlinskimi vrstami -
SPREJELA NASLEDNJO UREDBO:
Člen 1
Ob upoštevanju določb člena 71 Uredbe (ES) št. 865/2006 se vnos osebkov prosto živečih živalskih in rastlinskih vrst, navedenih v Prilogi k tej uredbi, v Skupnost začasno ustavi.
Člen 2
Uredba (ES) št. 349/2003 se razveljavi.
Sklicevanja na razveljavljeno uredbo se štejejo za sklicevanja na to uredbo.
Člen 3
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. avgusta 2007

Labels: 3
20